Жалбуугийн Чойнхор

Жалбуугийн Чойнхор (1944 оны 1-р сарын 15-нд Сэлэнгэ аймгийн Баруунбүрэн суманд төрсөн)- Монголын Улсын Гадаад харилцааны дэд сайд, тэргүүн дэд сайдаар ажилласан "Онц бөгөөд Бүрэн эрхт Элчин сайд" дипломат дээд цолтой ахмад дипломат, яруу найрагч, орчуулагч. 

 Намтар 
Ж.Чойнхор Сэлэнгэ аймгийн Баруунбүрэн суманд багийн дарга Пүрэвийн Жалбуу, эх Дэлэг нарын 4 дахь хүүхэд болж 1944 онд төржээ. 1964 онд Сэлэнгэ аймгийн 10 жилийн дунд суургууль төгссөн.

Боловсрол

1964-1965 онд МУИС-ийн Англи хэлний ангид сурсан.

1965-1970 онд ЗХУ-ын Москва хотын Олон улсын харилцааны дээд сургууль - МГИМО-д сурч төгссөн.

1985-1987 онд ЗХУ-ын Гадаад явдлын яамны дэргэдэх Дипломат Академид сурч төгссөн. Тус Академийг төгсөхдөө БНМАУ-ын гадаад бодлогын сэдвээр түүхийн ухааны докторын зэрэг хамгаалсан.

Англи, орос, франц хэлтэй.

Ажилласан байдал

1968 -1969 онд Нью-Йорк дахь НҮБ-ын дэргэд суугаа Монгол улсын Байнгын Төлөөлөгчийн Газарт жижүүр-орчуулагч;

1970 -1972 онд Гадаад явдлын яамны Олон улсын байгууллагын хэлтэст референт, атташе;

1972 -1975 онд Женев дэх НҮБ-ын салбар байгууллагын дэргэд суугаа Монгол улсын Байнгын Төлөөлөгчийн Газарт атташе, хоёрдугаар нарийн бичгийн дарга;

1975 - 1985 онд ГЯЯ-ны Олон улсын байгууллага, Хэвлэл мэдээлэл, Төлөвлөлт боловсруулалтын хэлтэст хоёр, нэгдүгээр нарийн бичгийн дарга, мөн хугацаанд Монголын Парламентын Бүлгэмийн нарийн бичгийн даргын ажлыг хавсран гүйцэтгэсэн;

1987-1990 онд ГЯЯ-ны Азийн хэлтсийн дарга, яамны Коллегийн гишүүн;

1990-1992 онд МАХН-ын Төв хорооны гишүүн;

1990-1995 онд ГЯЯ-ны нэгдүгээр орлогч сайд, Гадаад харилцааны дэд сайд, тэргүүн дэд сайд; Мөн хугацаанд ЮНЕСКО-гийн Монголын Үндэсний Комиссийн даргаар ажилласан.

1995-2003 онд Монгол Улсаас АНУ-д суугаа Элчин сайд.

2014-2016 онд Гадаад Хэргийн Яамны Тусгай үүрэг гүйцэтгэгч Элчин сайд зэрэг албан ажил үүрэг гүйцэтгэж байжээ.

 Бүтээл 
Өндөр гэгээн Занабазар, Говийн сүүлт од, Шекспирийн сонетын түүвэр, Сэлэнгэ Баруунбүрэн сумын газар усны нэр, "Тэр бөх хэний хэн бэ?", "Шаазгай алаг хорвоо" зэрэг ном хэвлүүлжээ. 1992 онд Шекспирийн “Макбет” жүжгийг театр судлаач доктор С.Майжаргалын хамт англи хэлнээс анх удаа орчуулж УДЭТ-т тавьсан байна. 

“Монголын дипломат бодлогын 100 жилийн түүхэн тойм” номын 1966-1990 оны хоорондох бүлгийг доктор Ж.Чойнхор бичсэн байна. 

Төрийн шагнал, одон медаль, цол

Ж.Чойнхор "Хөдөлмөрийн гавьяаны улаан тугийн одон", "Алтан гадас одон" болон ойн медалиудаар шагнуулсан. Хүндэт дипломат цол бөгөөд 1991 онд Монгол Улсын “Онц бөгөөд Бүрэн эрхт Элчин сайд" дипломат дээд цол хүртсэн.

Ангилал:Баруунбүрэний хүн
Ангилал:Монголчууд
Ангилал:Монголын дипломатч
Ангилал:АНУ дахь Монголын элчин сайд
Ангилал:Алтан гадас одон шагналтан
Ангилал:Хөдөлмөрийн Гавьяаны Улаан Тугийн одон шагналтан (Монгол)
Ангилал:Монгол Ардын Намын гишүүн‎ 
Ангилал:20-р зууны дипломатч
Ангилал:Монгол Улсын Их Сургуулийн төгсөгч
Ангилал:Москвагийн Олон Улсын Харилцааны Улсын Хүрээлэнгийн төгсөгч
Ангилал:1944 онд төрсөн
Ангилал:Амьд хүн